جمهورباشقانی رجب طیب اردوغان، ۶ فوریه‌ده باش وئره‌ن قهرمان ماراش مرکزلی اولان و ۱۰ بؤلگه‌نی ووران زلزله‌دن سونرا بؤلگه‌ده اینجه‌له‌مه‌لرینی داوام ائتدیریر.
اردوغان، بو گون زلزله‌دن ائتکیلنن بؤلگه‌لردن بیری اولان آدی‌یامانا گئتدی.
شهرده‌کی آختارما قورتارما ایشلری و یاردیملارلا باغلی بیلگی آلان و وضعیتی دیرلندیره‌ن جمهورباشقانی، آدی‌یامان اونیوئرسیته‌سی ایستادیوموندا قورولان چادیر شهر‌ده آچیقلامالار وئردی.
قهرمان ماراش مرکزلی زلزله‌ده جان ایتکیسینین ۱۸ مین ۹۹۱ نفره، یارالی ساییسینین ایسه ۷۵ مین ۵۲۳ نفره یوکسلدیگینی آچیقلایان اردوغان، زلزله‌لردن سونرا ۷۶ مین‌دن چوخ اینسانین باشقا بؤلگه‌لره گؤندریلدیگینی بیلدیردی.
تورکیه‌ده‌کی بوتون رسمی و مولکی آختارما قورتارما قروپلاری ایله دونیانین هر یئریندن گلن بوتون آختارما قورتارما اکیپلری ایله بو پروسه‌نین داوام ائتدیگینی بیلدیره‌ن اردوغان:
"زلزله‌نین ییخیم تأثیری ۱۰ بؤلگه و ۵۰ کیلومترلیک بیر ساحه‌یه یاییلدیغی اوچون ایشیمیز مع الاسف چوخ چتین اولدو" دئدی.
بیر ایل ایچینده، ییخیلان بینالاری یئنیدن تیکیب صاحبلرینه تحویل وئره‌جکلرینی بیلدیره‌ن اردوغان، چادیردا قالماق ایسته‌مه‌یه‌ن وطنداشلارین بیر ایللیک ائو کیرایه‌سینین دؤولت طرفیندن اؤدنیله‌جگینی، ایسته‌یه‌نلرین ایسه فرقلی شهرلرده قالابیله‌جگینی قید ائتدی.
جمهورباشقانی اردوغان، زلزله بؤلگه‌سی باشدا اولماق اۆزره اؤلکه‌نین یئنیدن آیاغا قالخماسینی تامین ائد‌جک جامع بیر پروگرام حاضیرلادیقلارینی سؤیله‌دی.
اردوغان، ۶ فوریه‌ده‌کی زلزله‌نین ووردوغو قهرمان ماراش، حاتای، آدانا، غازی آنتپ، عثمانیه و کیلیس‌ده ده وضعیتی یاخیندان اینجه‌له‌دی.
